CupcakKe

**Elizabeth Eden Harris** , nasia el 31 màjo 1997 e conosùa profesionalmente come **cupcakKe** (speso stiłizà come **Cupcakke** ; pronuncià /ˈ k ʌ p k eɪ k / "cupcake"),  ła ze na ràper e cantautora americàna, conosùa pa ła sò ipersesuałità, s-cèta, speso da on caràter e de ła mùzica comiche. 

Nassia a Chicago, Illinois, cupcakKe ła ga scominsià ła sò cariera come ràper nel 2012 metendo fora materiałe online. Ła ga catà l’atension intè'l 2015 co ła ga publicà do video muzicałi, ‘Vagina’ e ‘Deepthroat’, so YouTube che i ze deventài virałi ; łe canson łe ze stàe mese inteè'l sò mixtape de debuto, *Cum Cake* (2016), che el ze stà ciapà drènto ła lista dei mejo albun rap del 2016  *Rolling Stone* al numàro 23.  On secondo mixtape, *STD (Shelters to Deltas)*, publicà intè’l 2016, el ze venjùo prima dei sò albun: *Audacious* (2016), *Queen Elizabitch* (2017), *Ephorize* (2018) e *Eden* (2018). 

Oltre a gaverse destacà pa on toco da ła sò cariera ała fine del 2019, cupcakKe ła ga senpre publicà singołi come ‘Squidward Nose’ (2019), ‘Discouts’ (2020), ‘Mosh Pit’ (2021) e ‘H2hoe’ (2022). Dopo 6 ani dała sò ultima publicasion, inte'l zunjo 2024 ła ga publicà el sò quinto albun *Dauntless Manifesto*.

Intè’l zunjo 2025, cupcakKe ła ze tornà co el singoło ‘One Of My Bedbugs Ate My Pussy’.

## Vita

Elizabeth Eden Harris ła ze nasia el 31 màjo de 1997 a Chicago, Illinois, e ła ze cresua a King Drive, visin Parkway Gardens. Harris ła ze stà cresua sóło da sò màre e ła ga pasà squàsi quatro ani, da co ła gaveva sete ani, in on rifùjo pa i sensacasa a Chicago.  Intè'l testo de ła cansón 'Ace Hardware', Harris conta de łe sò lòte có ła depresion e có el stupro del pare, che el ze on pástor.   
Ła ga definio sò pare cofá on "pitòco", "inbrójon" e "pedofiło".  Ła ze andà ała Dulles Elementary School  có stáltri ràper de Chicago cofá Lil Reese e Chief Keef. Ła ga scuminsià tufarsè ne ła mùzica e inti'à poesia a dieze ani, grasie a el sò coinvolzimento inti'à cèsa locałe, indóve a ga anca scuminsià a resitar poesie so el Cristianezimo e ła fide, pa i pastori locałi. 
Cò ła gaveva tredaze ani, pa conséjo de on amigo de cèsa, ła ga scuminsià a rèndar łe sò poesie testi rap. Mezona 50 Cent, Lil' Kim, e Da Brat cofá èstri del sò stiłe mùzicałe. 

## Cariera

### 2012~2016: Primere produssioni ''Cum Cake'', ''S.T.D. (Shelters to Deltas)'', e ''Audacious''

Harria ła ga publicà el sò primer video muzicałe 'Money' intè'l sò canałe YouTube en agosto 2012, che dopo el ze stà cancełà parché ła gaveva sólo quindaze ani. Có el pasae del tenpo, ła ze andà de lóngo a publicar mùzica originałe, cofá freestyle doparàndo soni de stáltri artisti, intè'l sò canałe YouTube, muciàndo pì de 1.2 milión de iscriti.  

Intè'l otobre 2015, ła ga publicà el video uficiàłe de ła sò canzón 'Vagina' en YouTube pa YMCFilmz, scrita, a secónda de cupcakKe, parché ła ga catà estro da el dirty rap de Khia en 'My Neck, My Back (Lick It)' (2002).  On mese pì vanti, Harris ga publicà 'Deepthroat' intè'l so canałe. In pòche stimàne, i dò video łi ze andài virałi en YouTube, Worldstar, e Facebook. Pì vanti, łe canxón łe xe divenju singołi par el mixtape de debuto de Harris, *Cum Cake*, publicà intè'l febrero 2016. Ła sò publicàsion ła ze rivà dopo stáltri singołi cofá 'Juicy Coochie', 'Tit for Tat', e 'Pedophile'. On scritor par Pitchfork, che el ga ciapà el mixtape drénto '9 Rap Mixtapes You Might Have Missed This Year', ło ga ciamà "na introdusion ben conpleta a na abiłe scritora" e el ga dito che el ga doperà cansón "su l’amor, ła perdita e ła dificoltà co łe so cansón pì ciare par crear un profiło conpleto deła ràper de Chicago".  Anca 'Pedophile' el ze stà conosìo pa el sò "comento s-céto" sora el stupro. 

Intè'l zunjo 2016, Harris ga publicà el sò secóndo mixtape, *S.T.D. (Shelters to Deltas)*, venju pì vanti del singoło 'Best Dick Sucker'. Stáltre tràce, cofá 'Doggy Style' e 'Motherlands', łe ze stàe publicàe cóme singołi. El mixtape ze stà ełencà intè'ł i "Best Rap Albums of 2016 So Far" da Rolling Stone. 

Intè'l otobre 2016, Harris ga publicà el sò albun de debuto, *Audacious*.  El albun xe venju pì vanti del singoło 'Picking Cotton', che el ze stà descrìto da MTV News cóme na cansón de bacajà par i pulisiòti rasisti".  Stáltre tràce cofá 'Spider-Man Dick' e 'LGBT' łe ze stàe conpanjàe da video mùzicałi.   Inti'à intervista, Harris ga dì che ła ga fà 'LGBT' en particołare pa ła comunità gay pa farghe saver che łi ze stimài e che no łi deve sentìrse judicài. 

### 2017~2018: ''Queen Elizabitch'', ''Ephorize'', e ''Eden''

Intè'l febrero 2017, Harris ga publicà 'Cumshot', che fazea da singoło principałe pa el sò secóndo albun. El 7 marso, ła cantaora ingleze Charli xcx ga publicà ła sò cansón 'Lipgloss', al quałe pàtecipa anca Harris. Ła cansón ze stà ciapà drènto el mixtape de Charli xcx, *Number 1 Angel*, che el ze stà publicà el 10 marso. 

El so secóndo albun, intitołà *Queen Elizabitch*, el ze stà publicà el 31 marso.  The Fader ło ga descrìto cóme "el tipo de nasty rap che ła ga fà deventàr na sensasion virałe, có bełe canxón pop cofá '33rd' e ła confession freestyle accappella 'Reality, Pt. 4'".  Anca Stereogum el ga descrìto cóme el albun "véde cupcakKe interessarse al clima połitego e ałe modè deła aràdio de deso inti'à manièra che podaria jutàrła a rivàr al publico mainstream".  

El 7 apriłe, *Queen Elizabitch* ze stà cavà dałe piataforme de streaming e dałi negosi de mùzica digitałe parché ła Harris gavaria conprà na pista de sostegno iłegałe che ła ga descrìto cóme on "produtor scuro". Sguèlto ła ga anunsià so Twitter che *Queen Elizabitch* saria stà republicà el 16 apriłe.  Dopo łà ga publicà i singołi 'Exit' e 'Cartoons' intè'l novembre.  

El sò terso albun, *Ephorize*, el ze stà publicà el 5 zenero 2018. Exclaim ło ga ciamà "el sò lavoro pì lustro fin deso" e ga descrìto che "ła fa oncora un mucio de dełissiose cansón luje intè'l tuto el novo disco".  HotNewHipHop ga comentà cóme  "*Ephorize* podaria esar on dełi lavori pì introspetivi che ła ga publicà fin deso".  Pitchfork ło ga ciamà el sò "mèjo albun fin deso, có na produsion incredibiłe e un mucio de rap che mostra che Elizabeth Harris ła ze tanto pì dełi sò singołi divertenti e asurdo".  Ła ga publicà dò video mùzicałi par 'Duck Duck Goose' e 'Fullest'.  El video vecio ła mostràva có na granda cołesion de dildo, có anca on souvenir deła Statua deła Łibertà. 

El 9 novembre, Harris ła ga publicà el sò cuarto albun, *Eden*. Ła ga publicà on video mùzicałe par el singoło principałe 'Quiz', e pì vanti par i singołi 'Hot Pockets' e 'Blackjack'.

### 2019~2023: Pausa e singołi

El 8 zenero 2019, Harris ła ze stà portà in ospedałe dopo gaver tweetà che ła vołeva suisidarse.  En on tweet postà el dí dopo, Harris ga scrìto: "Mi go lotà có a deprexion par lóngo fin deso. Me spiaze che ło go fà publicamente chealtro dì ma sto ben. So stà al ospedałe e so drio risevar el jutò di cui gavevo bisonjo pa star ben e publicar nova mùzica. Grasie pa tuto ma pa favor, no preocupeve".  

Intè'l setembre, Harris ga fà on muciaro de post soi media criticando na marea de artisti cofá Camila Cabello, acuzandoła de rasizmo, e Shawn Mendes, có na direta Instagram dó ła ga anunsià el sò ritiro.  Ła ga dì che el saria stà el so ultemo video e che a gavaria cavà tuta a sò mùsica dałe piataforme digitałi. En pì ła zera astià che i tosati cantase łe sò cansón espilisite. 
Harris ła ga anca dì ai fans del sò brúto visio del zogo e che ła gaveva pérso 700,000 dołari en on cazinò on ano indrio.   Dopo ła direta, i profiłi Instagram e Twitter de Harris łi ze stái dixativài e ła ga cavà tuti i sò video so YouTube. Però ła sò mùzica ze restà inti'è piataforme.  

El 7 novembre, dopo 40 dì, Harris ze ritornà dała sò pausa có on tweet: "Gesù el ga fà ła fame par 40 dì, cusì ło go fà anca mi... 16 novembre".  El 6 marso 2020, Harris ga publicà el singoło 'Lawd Jesus'. El 13 màjo ła ga publicà el sò primer video so YouTube, dopo a cansełasion de cheáltri video, có i singołi singles 'Grilling Niggas' e 'Lawd Jesus'.  

El 1 zunjo, cupcakKe ga publicà el singoło 'Lemon Pepper',  có ła metà dei schei andai ała fondasion Minnesota Bail.  El 26 zunjo ła ga publicà stáltro singoło, 'Discounts'.  Ła cansón ga rancurà aclanaxion dała critica, ła ze rivà al numáro 78 intè'l UK Singles Downloads Chart e al numáro 80 intè'l UK Singles Sales Chart.   'Discounts' ga anca razunto el numáro on inti'à US iTunes Chart, ła sò primera cansón a razunzar stí livełi. Ła ze anca ła primera ràper femena sensa na eticheta a razunzar el numáro on inti'à clasificàsion de iTunes.

El 20 desembre, Harris ga catà na inportante atension mediałe có ła publicasion so YouTube deła diss track 'How to Rob (Remix)', mirando a artisti cofá Meghan Thee Stallion, Lizzo e Lil' Kim.  

El 1 marso 2021, 'Deepthroat' ze stà sertificà Oro dała Recording Industry Association of America (RIAA), dopo gaver raxunto sincuesento miła copie vendue; ła sò primera cansón a razunzar stó traguardo.  Intè'l zunjo, el magazin de Rolling Stone ga dito che Harris gavaria partesipà cóme co-ospite al reality show de OutTV 'Hot Haus' có Tiffany Pollard, ła sò primera aparixion tełevisiva. 

Intè'l 2021, łe sò cansón łe ze devenjue virałi so TikTok pa i remix; Ła se ga zònto ała piataforma pa queło. 

El 31 màjo 2022, Harris ga publicà el singoło 'H2Hoe'. 

### 2024~oncuo: ''Dauntless Manifesto'' e singołi

El 23 zunjo 2024, Harris ga anunsià el sò albun *Dauntless Manifesto*, publicà el 28 zunjo; Xe stà anca publicà el video mùzicałe pa 'Grilling  Niggas II'. 

El 9 zunjo 2025, Harris ga publicà el singoło 'One of My Bedbugs Ate My Pussy', zònto al video mùzicłe publicà el 10 lujo. 

## Tour
* The Marilyn Monhoe Tour (2017)
* The Ephorize Tour (2018)
* The Eden Tour (2018–2019)
* Cupcakke Live (2023)
* Dauntless Manifesto Tour (2024-25)
* CupcakKe LIVE (2025)